จัดการคนก่อนน้ำชงครม.ลดขัดแย้ง
สศช.แนะจัดการ “คน” ลดความขัดแย้ง ก่อนจัดการน้ำ ตั้งองค์กรระดับจังหวัดดูแล
6 ธ.ค. 2554

สศช.แนะจัดการ “คน” ลดความขัดแย้ง ก่อนจัดการน้ำ ตั้งองค์กรระดับจังหวัดดูแล
แหล่งข่าวจากทำเนียบรัฐบาล เปิดเผยว่า การประชุมคณะรัฐมนตรีในวันที่ 6 ธ.ค. สำนักงานคณะกรรมการพัฒนาการเศรษฐกิจและสังคมแห่งชาติ (สศช.) จะเสนอแนวทางการจัดการน้ำให้พิจารณา โดยให้ความสำคัญกับการบริการจัดการคนเป็นอันดับแรก เพื่อลดความขัดแย้ง
“ก่อนจัดการน้ำควรบริหารจัดการคนเป็นอันดับแรก โดยชี้แจงทำความเข้าใจให้ทุกฝ่ายเข้าใจปัญหาและประโยชน์ร่วมกัน เพื่อลดความขัดแย้งและมวลชน ซึ่งจะนำไปสู่การแก้ปัญหาแบบองค์รวมเป็นระบบและมีความยั่งยืน” แหล่งข่าวเปิดเผย
สศช.ยังจะเสนอว่า การจัดการน้ำระดับจังหวัดต้องมีองค์กรกำกับดูแลบริหารจัดการน้ำ และจัดการน้ำแบบบูรณาการเชิงลุ่มน้ำ
นอกจากนี้ ควรมีการพัฒนาข้อมูลเพื่อการเตือนภัย การเผยแพร่ข้อมูลและแจ้งเตือนอย่างทั่วถึง เพราะที่ผ่านมาจะพบว่าประชาชนเข้าใจว่า น้ำท่วมเป็นผลจากการระบายน้ำของเขื่อนที่มีการกักเก็บมากเกินไป ทั้งๆ ที่สาเหตุหลักมาจากปริมาณน้ำฝน พื้นที่ป่าลดลง ลำคลอง แหล่งน้ำธรรมชาติตื้นเขิน
นอกจากนี้ สศช.จะรายงานให้คณะรัฐมนตรีรับทราบสถานการณ์น้ำท่วมในพื้นที่ภาคตะวันออกเฉียง ซึ่งมีพื้นที่ประภัยภัยน้ำท่วม 1.49 ล้านไร่ใน 9 จังหวัด และตั้งแต่วันที่ 30 ก.ย. 2554 เป็นต้นมา เขื่อนเก็บน้ำใหญ่ 12 แห่งมีปริมาณน้ำสะสม 100% ของความจุ เช่น จุฬาภรณ์ อุบลรัตน์ และลำปาว ส่งผลให้ต้องมีการระบายน้ำออกเพื่อความปลอดภัยของอ่างเก็บน้ำ ทำให้ท้ายอ่างเกิดน้ำท่วมอย่างกว้างขวาง 
นายปีติพงศ์ พึ่งบุญ ณ อยุธยา ประธานอนุกรรมการด้านการวางแผนและกำหนดมาตรการแก้ไขปัญหานี้ระยะเร่งด่วน ระบุว่า ในวันที่ 6 ธ.ค. อนุกรรมการจะเสนอแผนป้องกันน้ำท่วมระยะสั้นให้คณะกรรมการยุทธศาสตร์เพื่อวางระบบการบริหารจัดการทรัพยากรน้ำ (กยน.) พิจารณาเห็นชอบ
สำหรับแผนการป้องกันน้ำท่วมปี 2555 มีหลักการ คือ ต้องชะลอน้ำในพื้นที่ตอบบนลุ่มน้ำเจ้าพระยา เช่น ฟื้นฟูบึงบอระเพ็ด บึงสีไฟ แก้มลิงทุ่งท่าวุ้ง มีแผนชะลอน้ำไม่ให้ผ่าน จ.นครสวรรค์ เกิน 3,000 ลูกบาศก์เมตรต่อวินาที เจ้าพระยาตอนกลางมีการเพิ่มพื้นที่แก้มลิง และสร้างคันกั้นน้ำ 
ขณะที่ป้องกันพื้นที่กรุงเทพมหานครและปริมณฑลจะมีการขุดลอกคลองให้น้ำไหลลงทะเลเร็วขึ้น เตรียมเครื่องสูบน้ำให้พร้อม และซ่อมแซมหรือขยายประตูระบายน้ำในจุดต่างๆ